বুদ্ধিভিত্তিক সৃজনশীলতার ক্ষেত্রে কী পরিমাণ চতুর কূটবুদ্ধির নিদর্শন দেখানো যায়, জুলফিকার নিউটন বুক ফুলিয়ে আমাদেরকে তাই শেখালো। জুলফিকার নিউটনকে ধোঁকাবাজ, শঠ, ঠগ, প্রবঞ্চক, প্রতারক, তস্কর কিংবা রেজাউল করিম সুমন কর্তৃক সুব্যবহৃত “মহাকুম্ভীলক” দিয়ে সংজ্ঞায়িত করেও আমাদের মগজ শীতল হচ্ছে না। সহজ, সরল শব্দ “চোর” দ্বারা বর্ণিত করে জুলফিকার নিউটনকে ঘৃণিত করার প্রয়াস করলেও তা যথেষ্ট হবে না বলে মনে করছি। জুলফিকার নিউটন চোরের চেয়েও সুনিপুণ এক ভয়ঙ্কর কারিগর। চোর চৌর্যকর্ম সম্পাদন করে সুকৌশলে কেটে পড়ার পর গেরস্ত টের পায় তার কী খোয়া গেল। এক্ষেত্রে মূল গৃহস্থ (সংশ্লিষ্ট প্রকাশক এবং লেখকবৃন্দ) রেজাউল করিম সুমনের এই পোস্টটি প্রকাশের আগ পর্যন্ত জানতে পারেননি যে তাঁদের সৃষ্টিকর্ম লুণ্ঠিত হয়েছে; এবং হয়তো এখনও জানেন না।